Rekonkista (Argentina)

Rekonkista () – miestas Argentinoje, Santa Fė provincijos šiaurės rytuose, Paranos slėnyje, prie Arroyo del Rey upelio, 325 km į šiaurę nuo Santa Fė. Cheneral Obligado departamento centras. 66,2 tūkst. gyventojų.

Miestą 1872 m. balandžio 27 d. įkūrė Manuel Obligado. Gyvenvietė oficialiai įteisinta po kelių mėnesių. Pavadinimas kilo iš žodžio reconquistar (atkariauti). Tik įkūrus miestą, jį atakavo vietiniai indėnai. Kurį laiką priklausė jėzuitų misijai Reducción San Jerónimo del Rey. 1921 m. suteiktas miesto statusas. 2005 m. prasidėjo tilto per Paraną statybos. Rekonkista sujungta su Gojos miestu Korienteso provincijoje.

Rekonkista – svarbus pramonės ir žemės ūkio centras. Apylinkėse veisiami galvijai, auginamos įvairios žemės ūkio kultūros. Daugiausia maisto ir lengvoji pramonė. Produkcija eksportuojama per Puerto Rekonkistos uostą prie Paranos upės. Mieste įsteigtas industrinis parkas.

Keliai į Resistensiją, Santa Fė, Tostadą. Geležinkeliai į Santa Fė ir San Antonio Obligadą.

Rekonkista taip pat vienas svarbesnių turizmo centrų provincijoje. Miesto lankytojai gali dalyvauti kasmetinėje surubių žvejybos šventėje, koridoje, pramonės ir prekybos parodoje, La Perla del Norte karnavale, stebėti studentų olimpiadą. Galima aplankyti dailės ir istorijos muziejus.

Nuorodos 
 Oficiali svetainė 
 Provincijos svetainės skiltis 

Santa Fė provincijos miestai